[{"text_idx": "#000001", "text": "Pasporta Servo bone fartas ec\u0302 sen komisiito"}, {"text_idx": "#000002", "text": "Pasporta Servo dum multaj jaroj estis unu el la c\u0302efaj servoj de TEJO. La tradicia papera listo de gastigantoj post sepjara pau\u0306zo denove aperis en 2017, kaj nova papera eldono ne plu estas planata. Aliflanke la retejo, kiu estis komplete renovigita en 2015, bone funkcias, kaj estas pli ol du mil gastigantoj en pli ol cent landoj."}, {"text_idx": "#000003", "text": "Gastigantoj de Pasporta Servo en Eu\u0306ropo."}, {"text_idx": "#000004", "text": "Servo simila al la nuna Pasporta Servo, kun la nomo Programo Pasporto, unuafoje ekfunkciis en 1967. La ideon elpensis la argentina aktivulo Rube\u0301n Feldman-Gonza\u0301lez, kiu en la antau\u0306a jaro vizitis Usonon per simila, neesperantista organizaj\u0302o. Li prezentis sian planon en sespag\u0302a bros\u0302uro c\u0302e la kongreso de la tiama usona landa asocio de UEA, ELNA."}, {"text_idx": "#000005", "text": "Jam en la sama jaro TEJO akceptis la ideon en sian laborplanon. La unua listo de gastigantoj de la nuna Pasporta Servo de TEJO aperis en 1974. G\u0302i tiam proponis 39 adresojn en 19 landoj, kie esperantistaj ac\u0302entintoj de la katalogo povis senpage tranokti. Post kelkaj jaroj jam estis centoj da gastigantoj, kaj en la jaro 2000 la kvanto de gastigantoj unuafoje superis milon."}, {"text_idx": "#000006", "text": "Revuo Esperanto en novembro 1967 raportis pri la ekfunkcio de la Programo Pasporto."}, {"text_idx": "#000007", "text": "Dum multaj jaroj, de 1995 g\u0302is 2008, Pasportan Servon prizorgis Derk Ederveen. En 2008 TEJO decidis modernigi Pasportan Servon, sed la nova retejo estis trafita de diversaj problemoj, kaj ankau\u0306 la papera libro ne plu regule aperis. Post 2008 la papera listo de gastigantoj aperis en 2010, 2011 kaj 2017."}, {"text_idx": "#000008", "text": "Tamen komence de 2015 la retejo estis komplete renovigita, kiel tiam raportis Libera Folio. De tiam g\u0302i funkcias senprobleme. La novan retejon konstruis Baptiste Darthenay. Li sukcesis savi kaj transmeti la datumojn de Pasporta Servo el la malnova sistemo, kaj li gvidis la grupon, kiu zorgis pri la g\u0302isdateco de la enhavo."}, {"text_idx": "#000009", "text": "Post 2017 pri la teknika funkciado c\u0302efe respondecas alia aktivulo, Meir Goren. De tiam papera listo ne aperis, sed ankau\u0306 la bezono estas minimuma, c\u0302ar en la praktiko jam c\u0302iuj vojag\u0302emuloj havas aliron al la reto. Por uzi la servon sufic\u0302as registri sin en la retejo."}, {"text_idx": "#000010", "text": "Kiel komisiitoj de TEJO pri Pasporta Servo dum la lastaj jaroj funkciis Roy McCoy, Lars So\u0308zu\u0308er, Stela Besenyei-Merger \u2013 kiu interalie gvidis la eldonadon de la lasta papera listo de gastigantoj \u2013 kaj laste Baptiste Darthenay, ekde decembro 2018."}, {"text_idx": "#000013", "text": "Unu el la taskoj de tiu komisiono estos restarigi la sistemon de Landaj Organizantoj, kiuj zorgu ke la informoj pri la gastigantoj estu dau\u0306re bonkvalitaj, kun aktualaj informoj kaj nur gastigantoj kiuj efektive respondas."}, {"text_idx": "#000014", "text": "La papera listo de gastigantoj 2017."}, {"text_idx": "#000015", "text": "Lau\u0306 Christine Bru\u0308cker, c\u0302iuj, kiuj volas helpi al la plua bona funkciado de Pasporta Servo bonvenas helpi pri la taskoj. Ankau\u0306 la gastigantoj mem povas helpi kontrolante, c\u0302u iliaj informoj estas g\u0302ustaj kaj aktualaj, kaj instigante siajn amikojn fari same, s\u0302i diras."}, {"text_idx": "#000016", "text": "\u2013 Pasporta Servo vivas de homoj kiuj s\u0302atas gastigi au\u0306 esti gastoj. Pro tio ni alvokas c\u0302iujn personojn, kiuj s\u0302atas havi gastojn, enskribi sin en Pasporta Servo. Por tio oni ne nepre bezonas grandan log\u0302lokon. Eta c\u0302ambro kun iom da spaco por mato povas jam sufic\u0302i. Oni ja priskribas la kondic\u0302ojn de log\u0302ado en sia profilo, Christine Bru\u0308cker skribas en respondo al Libera Folio."}, {"text_idx": "#000017", "text": "En la reta epoko kreskis la kvanto de gastigantoj. En 2011 la papera libro enhavis 1 089 gastigantojn. En 2017 la aktualigita papera libro enhavis 974 gastigantojn, sed nun en la retejo estas 2 261 gastigantoj en 114 landoj."}, {"text_idx": "#000018", "text": "Plej multaj gastigantoj estas en Francio (353), Brazilo (216), Germanio (168), Usono (167) kaj Rusio (131). Plena listo videblas en la retejo de Pasporta Servo, kie samloke aperas ankau\u0306 informo pri tio, kiom el la adresoj en diversaj landoj jam estas aktive kontrolitaj de respondeculoj."}, {"text_idx": "#000019", "text": "Lau\u0306 supozo de Lars So\u0308zu\u0308er, multjara aktivulo pri Pasporta Servo, la plej multaj gastigantoj alig\u0302intaj dum la kvar jaroj post la apero de la lasta papera katalogo ja restas aktivaj."}, {"text_idx": "#000020", "text": "\u2013 La nun formig\u0302anta teamo strebos konfirmi tion, kaj elsarki nevalidajn datumojn, li diras."}]